“นายก” เนียน! แจงคำสั่งเบรก “หมอพร้อม” ผ่านปาก “ทวีศิลป์” จับตาคนรอวัคซีนส่อโดนเท
“นายก” เนียน! แจงคำสั่งเบรก “หมอพร้อม” ผ่านปาก “ทวีศิลป์” จับตาคนรอวัคซีนส่อโดนเท
26 พ.ค. 2564

วันนี้(26 พ.ค.2564) นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) เปิดเผยในการแถลงข่าวโดยระบุว่า นายกรัฐมนตรีในฐานะผู้อำนวยการ ศบค. ได้สั่งการลงมายัง ผอ.ศบค.ชุดเล็ก ในเรื่องของการลงทะเบียนรับการฉีดวัคซีน และการกระจายวัคซีน
โดยขอให้ประชาชนชะลอการลงทะเบียนผ่านทาง “หมอพร้อม” ไว้ก่อน แต่ประชาชนจะมีทางเลือกในการลงทะเบียนรับวัคซีนเพิ่มมากขึ้น จากการที่ในแต่ละจังหวัดเริ่มเปิดช่องทางใหม่ๆ ในการลงทะเบียนจองรับวัคซีน เพื่อให้ประชาชนสามารถเข้าถึงการจองรับวัคซีนได้มากขึ้น เช่น กรุงเทพฯ ภูเก็ต และนนทบุรี เป็นต้น
ในขณะที่ระบบ “หมอพร้อม” ก็จะยังทำหน้าที่ในการติดตามอาการข้างเคียงจากการฉีดวัคซีนเข็ม 1 และเข็ม 2 รวมถึงการออกใบรับรองการฉีดวัคซีนครบโดสให้กับประชาชนอยู่เช่นเดิม
“ตอนนี้ ระบบหมอพร้อมได้ติดตามการฉีดวัคซีน และออกใบรับรอง ส่วนการลงทะเบียนรับวัคซีน อยากให้มีทางเลือกกับประชาชนเพิ่มขึ้น เช่น ภูเก็ต มีแอปฯเฉพาะของภูเก็ต กทม.ก็มีแอปฯ ของกทม รวมทั้งนนทบุรี ก็มีแอปฯ ของนนทบุรี ซึ่งอำนวยความสะดวกให้การลงทะเบียนไม่เป็นคอขวด แต่ผู้ที่ลงทะเบียนไว้เดิมในระบบของหมอพร้อมทั้งผู้สูงอายุ 60 ขึ้นไป รวมทั้งผู้ที่อยู่ในกลุ่มเสี่ยง 7 โรค ยังจะได้รับวัคซีนตามที่ได้ประสงค์ไว้ตั้งแต่ต้น” โฆษก ศบค.ระบุ
ส่วนแผนการกระจายวัคซีน จากเดิมที่ใช้เกณฑ์การจัดสรรวัคซีนตามจำนวนที่แต่ละพื้นที่สั่งจองเข้ามานั้น อาจมีบางจังหวัดสั่งจองวัคซีนเข้ามามาก ซึ่งทำให้เกิดประเด็นการตั้งข้อสังเกตว่าเป็นจังหวัดที่ประชากรไม่มาก การติดเชื้อไม่มาก แต่ได้รับจัดสรรวัคซีนมาก
ดังนั้นจึงมีการปรับแผนการจัดสรรวัคซีนใหม่ ซึ่งจะพิจารณาหลักเกณฑ์โดยดูว่าเป็นจังหวัดที่มีสถานการณ์การติดเชื้อจำนวนมาก เป็นพื้นที่ที่มีความสำคัญทางด้านเศรษฐกิจ สังคม รวมทั้งมีแรงงานที่เป็นอาชีพเสี่ยงต่อการรับเชื้อหรือติดเชื้อได้ง่ายกว่า
“แผนการแจกจ่ายวัคซีนจะถูกปรับใหม่ โดยใช้หลายเกณฑ์ ผอ.ศบค. ได้รับทราบทุกข้อเสนอ และนำมาสู่การจัดสรรใหม่ เราพยายามทำให้ดีที่สุด และตอบสนองกับความต้องการของประเทศ เพื่อการขับเคลื่อนต่อไป” นพ.ทวีศิลป์กล่าว
ทั้งนี้ มีรายงานว่า ขณะนี้ประชาชนไม่สามารถลงทะเบียนเพื่อรอรับวัคซีนผ่านแอพพลิเคชั่น “หมอพร้อม” ได้อีกเนื่องจากเต็มอัตรา อย่างไรก็ดี ประชาชนบางส่วนสามารถไปลงทะเบียนผ่านแอพพลิเคชั่น “ไทยร่วมใจ” ของกรุงเทพมหานครเพื่อรอรับวัคซีนได้
ส่วนผู้ที่ลงทะเบียนผ่าน “หมอพร้อม” ยังคงได้รับสิทธิการฉีดวัคซีนเช่นเดิม ตามที่ลงทะเบียนไว้ตั้งแต่ต้น




 
 